افغانستان د داعش سره د مبارزې تګلاره تصویب کړه
نوې تګلاره داعش د افغانستان د "ملي امنیت دښمن" بولي او پر ضد یې د پوځي، سیاسي او ټولنیزو قوتونو پر منظم کولو ټېنګار کوي.
د افغانستان د ملي امنیت شورا وايي په افغانستان کې یې د داعش سره د جنګ لپاره پوځي تګلاره تصویب کړه. د شورا ویاند تواب غورځنګ د امریکا غږاشنا ته وویل، چې د دغې تګلارې اصلي هدف د داعش ډلې پر ضد د افغانستان د ملي او امنیتي ځواکونو د فعالیتونو لا همغږي کول او اغیزناک کول دي. په نوې تګلارې کې "داعش د افغانستان د ملي امنیت دښمن" معرفی شوی دی او د هغه سره مبارزه یوازې د افغانستان ځواکونو دنده نه، بلکې د هر افغان مسولیت ګڼل شوی دی. ښاغلي غورځنګ وویل "سیاسي او ټولنیز قوتونه به منظم کړل شي، چې د افغان امنیتي ځواکونو ترڅنګ له داعش سره وجنګیږي". خو هغه ونه ویل چې د " سیاسي او ټولنیزو قوتونو"له منظم کولو نه یې هدف څه دی. نوموړي همدغه راز د " داعش پر ضد تګلاره" یو محرم امنیتي سند وباله او په اړه ډېر معلومات ورنکړل، خو ویې ویل امنیتي ځواکونو ته دنده سپارل شوې چې د داعش د " نابودۍ او فعالیتونو د مخنیوي " لپاره دې دا تګلاره پلې کړي. ولسمشر غني، څو میاشتې وړاندې په یوې نړیوالې غونډې کې داعش د افغانستان، سیمې او نړۍ لپاره یو خطر وباله او پر نړیوالو یې غږ وکړ، چې دغه خطر په ختمولو کې دې له افغانستان سره مرسته وکړي. داعش، یا د اسلامي دولت ډلې په عراق او سوریې کې خپل خلافت اعلان کړی او ډېرې سیمې یې هم نیولې دي. دغه ډله افغانستان هم د خپل "خلافت" یوه برخه بولي. د افغانستان په ځينو شمالي او جنوبي سیمو سربېره، د دغې ډلې فعالیت تر ډېره په ختیځ کې لیدل کیږي، چې ان په ننګرهار کې یوه تبلیغاتي راډیو هم لري. خو، لا دقیق معلومات نشته، چې په افغانستان کې به د دغې ډلې څومره جنګړه ماران موجود وي، مګر یو شمېر پخوانیو افغان طالبانو له دغې ډلې سره بیعت کړی دی. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.